Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum adottat għadd ta' miżuri aktar ambizzjużi fir-rigward tal-finanzi sostenibbli. L-ewwel nett, l-Istrateġija ġdida għall-Finanzi Sostenibbli tistabbilixxi diversi inizjattivi biex jiġu indirizzati t-tibdil fil-klima u sfidi ambjentali oħra, filwaqt li jiżdied l-investiment – u l-inklużività tal-intrapriżi żgħar u ta' daqs medju (SMEs) – fit-tranżizzjoni tal-UE lejn ekonomija sostenibbli. Il-proposta għal Standard Ewropew ta' Bonds Ekoloġiċi, li ġiet adottata llum ukoll, se toħloq standard volontarju ta' kwalità għolja għall-bonds li jiffinanzjaw l-investiment sostenibbli. Finalment, illum il-Kummissjoni adottat Att Delegat dwar l-informazzjoni li għandha tiġi żvelata minn kumpaniji finanzjarji u mhux finanzjarji dwar kemm huma sostenibbli l-attivitajiet tagħhom, abbażi tal-Artikolu 8 tat-Tassonomija tal-UE. Dawn l-inizjattivi jenfasizzaw it-tmexxija globali tal-UE fit-twaqqif ta' standards internazzjonali għall-finanzi sostenibbli. Il-Kummissjoni biħsiebha taħdem mill-qrib mas-sħab internazzjonali kollha, inkluż permezz tal-Pjattaforma Internazzjonali dwar il-Finanzi Sostenibbli, biex tikkoopera fil-bini ta' sistema internazzjonali robusta ta' finanzi sostenibbli. Strateġija ġdida għall-Finanzi Sostenibbli Matul l-aħħar snin, l-UE saret ferm aktar ambizzjuża fl-indirizzar tat-tibdil fil-klima. Il-Kummissjoni diġà ħadet passi bla preċedent biex tibni l-pedamenti għal finanzi sostenibbli. Is-sostenibbiltà hija l-karatteristika ċentrali tal-irkupru tal-UE mill-pandemija tal-COVID-19 u s-settur finanzjarju se jkun kruċjali biex jgħin biex jintlaħqu l-miri tal-Patt Ekoloġiku Ewropew. L-Istrateġija tal-lum tinkludi sitt settijiet ta' azzjonijiet: Il-Kummissjoni se tirrapporta dwar l-implimentazzjoni tal-Istrateġija sa tmiem l-2023 u se tappoġġa b'mod attiv lill-Istati Membri fl-isforzi tagħhom dwar finanzi sostenibbli. Standard Ewropew għall-Bonds Ekoloġiċi (European Green Bond Standard, EUGBS) Il-Kummissjoni llum ipproponiet Regolament dwar Standard Ewropew volontarju għall-Bonds Ekoloġiċi (EUGBS). Din il-proposta se toħloq standard volontarju ta' kwalità għolja disponibbli għall-emittenti kollha (privati u sovrani) biex jgħin biex jiffinanzja l-investimenti sostenibbli. Il-bonds ekoloġiċi diġà jintużaw biex jiżdied il-finanzjament f'setturi bħall-produzzjoni u d-distribuzzjoni tal-enerġija, l-akkomodazzjoni effiċjenti fir-riżorsi, u l-infrastruttura tat-trasport b'livell baxx ta' karbonju. Hemm ukoll domanda kbira tal-investituri għal dawn il-bonds. Madankollu, hemm il-potenzjal ta' espansjoni u ta' żieda fl-ambizzjoni ambjentali tas-suq tal-bonds ekoloġiċi. L-EUGBS se jistabbilixxi “standard tad-deheb” dwar kif il-kumpaniji u l-awtoritajiet pubbliċi jkunu jistgħu jużaw bonds ekoloġiċi biex jiġbru fondi fis-swieq kapitali sabiex jiffinanzjaw investimenti ambizzjużi, filwaqt li jissodisfaw rekwiżiti stretti ta' sostenibbiltà u jipproteġu lill-investituri mill-greenwashing. B'mod partikolari: L-EUGBS il-ġdid se jkun miftuħ għal kwalunkwe emittent ta' bonds ekoloġiċi, inklużi emittenti li jinsabu barra mill-UE. Il-qafas propost jipprevedi erba' rekwiżiti ewlenin: L-għan ewlieni huwa li jinħoloq “standard tad-deheb” għall-bonds ekoloġiċi biex l-istandards l-oħra tas-suq ikunu jistgħu jitqabblu miegħu u idealment jiġu allinjati miegħu. Dan l-istandard se jkollu l-għan li jindirizza t-tħassib dwar il-greenwashing u li jipproteġi l-integrità tas-suq biex jiżgura li l-proġetti ambjentali leġittimi jiġu ffinanzjati. Wara l-adozzjoni tal-lum, il-proposta tal-Kummissjoni se tiġi ppreżentata lill-Parlament Ewropew u lill-Kunsill bħala parti mill-proċedura koleġiżlattiva. Finanzi Sostenibbli u Tassonomija tal-UE Illum, il-Kummissjoni Ewropea adottat ukoll l-Att Delegat li jissupplimenta l-Artikolu 8 tar-Regolament dwar it-Tassonomija, li jirrikjedi li l-kumpaniji finanzjarji u mhux finanzjarji jipprovdu informazzjoni lill-investituri dwar il-prestazzjoni ambjentali tal-assi u l-attivitajiet ekonomiċi tagħhom. Is-swieq u l-investituri jeħtieġu informazzjoni ċara u komparabbli dwar is-sostenibbiltà biex jevitaw il-greenwashing. L-Att Delegat tal-lum jispeċifika l-kontenut, il-metodoloġija u l-preżentazzjoni tal-informazzjoni li għandha tiġi żvelata minn kumpaniji finanzjarji u mhux finanzjarji kbar dwar is-sehem tal-attivitajiet ta' negozju, ta' investiment jew ta' self tagħom li huma allinjati mat-Tassonomija tal-UE. Il-kumpaniji mhux finanzjarji se jkollhom jiżvelaw is-sehem tan-nefqa tal-fatturat, tal-kapital u tan-nefqa operazzjonali tagħhom assoċjati ma' attivitajiet ekonomiċi ambjentalment sostenibbli kif definit fir-Regolament dwar it-Tassonomija u l-Att Delegat dwar it-Tassonomija tal-Klima tal-UE, adottat formalment fl-4 ta' Ġunju 2021, kif ukoll fi kwalunkwe att delegat futur dwar objettivi ambjentali oħra. L-istituzzjonijiet finanzjarji, prinċipalment banek kbar, maniġers tal-assi, ditti tal-investiment u kumpaniji tal-assigurazzjoni/riassigurazzjoni, se jkollhom jiżvelaw is-sehem tal-attivitajiet ekonomiċi ambjentalment sostenibbli fl-assi totali li jiffinanzjaw jew li jinvestu fihom. L-Att Delegat se jiġi trażmess għall-iskrutinju mill-Parlament Ewropew u mill-Kunsill għal perjodu ta' erba' xhur, li jista' jiġi estiż darba b'xahrejn. Il-Membri tal-Kulleġġ qalu: Il-Viċi President Eżekuttiv Valdis Dombrovskis, li huwa responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-Istrateġija għall-Finanzi Sostenibbli hija kruċjali biex tiġġenera finanzjament privat biex nilħqu l-miri tagħna dwar il-klima u nindirizzaw sfidi ambjentali oħra. Irridu wkoll noħolqu opportunitajiet ta' finanzjament sostenibbli għall-kumpaniji żgħar u ta' daqs medju. Se naħdmu mas-sħab internazzjonali tagħna biex napprofondixxu l-kooperazzjoni dwar il-finanzi sostenibbli, peress li l-isfidi globali jitolbu azzjoni globali. Nipproponu wkoll Standard għall-Bonds Ekoloġiċi biex niġġieldu l-greenwashing u nirrikonoxxu b'mod ċar dawk il-bonds li verament jirrappreżentaw investiment sostenibbli.” il-Kummissarju Mairead McGuinness, inkarigata mis-Servizzi Finanzjarji, l-Istabbiltà Finanzjarja u l-Unjoni tas-Swieq Kapitali, qalet: “L-Istrateġija tal-lum tistabbilixxi l-pjan direzzjonali ambizzjuż tagħna dwar il-Finanzi Sostenibbli għas-snin li li ġejjin. Biex nilħqu l-miri tagħna dwar il-klima, neħtieġu sforzi kontinwi biex jiġu żgurati aktar flussi ta' flus lejn ekonomija sostenibbli. Jeħtieġ investiment sinifikanti biex l-ekonomija ssir aktar ekoloġika u biex tinħoloq soċjetà aktar inklużiva, sabiex kulħadd ikun jista' jwettaq ir-rwol tiegħu. Irridu nżidu l-kooperazzjoni globali dwar kwistjonijiet klimatiċi u ambjentali minħabba li l-UE ma tistax tiġġieled it-tibdil fil-klima waħedha - il-koordinazzjoni u l-azzjoni globali huma essenzjali. Barra minn hekk, il-proposta tagħna dwar l-Istandard tal-Bonds Ekoloġiċi tal-UE se tistabbilixxi standard tad-deheb fis-suq, u twieġeb għall-ħtiġijiet tal-investituri għal għodda affidabbli u b'saħħitha meta jinvestu b'mod sostenibbli.” Il-Patt Ekoloġiku Ewropew għamilha ċara li huwa meħtieġ investiment sinifikanti fis-setturi ekonomiċi kollha għat-tranżizzjoni lejn ekonomija newtrali għall-klima u biex jintlaħqu l-għanijiet ta' sostenibbiltà ambjentali tal-Unjoni. Parti sostanzjali minn dawn il-flussi finanzjarji se jkollha tiġi mis-settur privat. Biex tissolva din id-diskrepanza fl-investiment, hemm bżonn li l-flussi ta' kapital privat jiġu diretti mill-ġdid lejn investimenti aktar ambjentalment sostenibbli u li ssir reviżjoni komprensiva tal-qafas finanzjarju Ewropew. B'mod partikolari, il-Patt Ekoloġiku Ewropew enfasizza li jenħtieġ li jkun aktar faċli għall-investituri u l-kumpaniji li jidentifikaw investimenti ambjentalment sostenibbli u jiżguraw li dawn ikunu kredibbli. Bil-proposti tal-lum, l-UE qed tieħu pass kbir ieħor lejn il-kisba tal-għanijiet fil-Patt Ekoloġiku billi tiżgura approċċ komprensiv għall-finanzjament tat-tranżizzjoni ekoloġika. Strateġija għall-finanzjament tat-tranżizzjoni lejn ekonomija sostenibbli Proposta għal Regolament dwar il-Bonds Ekoloġiċi Ewropej Mistoqsijiet u Tweġibiet: Ir-Regolament dwar il-Bonds Ekoloġiċi Ewropej Skeda informattiva: Strateġija tal-UE għall-finanzi sostenibbli